Arhimandritul Emilian a fost egumen al Mănăstirii Sfântul Petru din Muntele Athos între 1973 și 2000, de la care a primit și supranumele de Simonopetritul. A condus obștea timp de 27 de ani, deși a avut numeroase probleme de sănătate.
În anul 2000, Arhimandritul Emilian a fost nevoit să predea egumenia Arhimandritului Elisei, deoarece problemele de sănătate nu îi mai permiteau să coordoneze întreaga obște monahală.
Părintele Emilian a trecut la viața veșnică în data de 9 mai 2019. Opera sa cuprinde o tematică diversă, formată din omilii, predici și comentarii duhovnicești.
În contextul Anului omagial al pastorației și îngrijirii bolnavilor, am realizat o selecție care cuprinde 10 citate din opera Arhimandritului Emilian Simonopetritul despre boală și îndurarea suferinței.
10 citate despre boală și îndurarea suferinței
- Bolile pot fi o binecuvântare, adică să vină de la Dumnezeu, dar pot fi și o urmare a greșelilor și neatențiilor noastre.
- Boala este un semn care mă unește cu Dumnezeu, dar eu, când mă îndeletnicesc cu boala mea, această îndeletnicire devine o uitare a adevăratului Dumnezeu.
- Când un bolnav rabdă boala pentru Hristos, pentru împărăția Cerurilor, atunci binecuvântările lui Dumnezeu cad pe pământ ca o ploaie.
- Boala este urmarea păcatului, care a întunecat, a secătuit și a dezarticulat firea noastră, și de aceea are urmări în fiecare om.
- Boala ne va pândi întotdeauna, însă trebuie să o vedem ca niște copii ai lui Dumnezeu, și nu ca niște oameni ai acestei lumi.
- Cele mai multe dintre vlăguieli sunt rezultatul stărilor sufletești provenite din încălcarea poruncilor dumnezeiești.
- Boala este un prilej ca omul să rămână singur, să se gândească numai la sine însuși, să se gândească la cea mai reală întâmplare a vieții sale, adică la moarte.
- Când sufletul se îmbolnăvește, se îmbolnăvește și trupul, se întinează și trupul.
- Boala este unul dintre darurile cele mai frumoase, mai puternice și mai serioase făcute de Dumnezeu omului, este un semn care indică interesul și aplecarea lui Dumnezeu asupra noastră.
- Prin urmare, boala este, pe de o parte, urmare a păcatului și a egoismului omului, dar Dumnezeu, care scoate binele din rele, o folosește ca să obțină virtute și veșnicie.
Sursă citate: Arhimandritul Emilianos Simonopetritul, "Așteptarea lui Dumnezeu – Despre boală, suferință și moarte", Editura Sf. Nectarie, Arad, 2019.
Sursă foto: ormyliamonastery.com